**Information om Signs of Safety - Ikast-Brande Kommune**

**Hvad er Signs of Safety?**

Signs of Safety er en løsningsfokuseret metode, som giver et systematisk overblik over de professionelles bekymringer for barnet, og over de positive ressourcer, der findes hos barnet, hos forældrene og i familiens netværk.

Signs of Safety anvendes i Forebyggelse – Børn og Unge og i Familierådgivningen i alle børnesager omkring udsatte børn/unge og familier. Signs of Safety har et overordnet mål om at skabe samarbejde og partnerskab med familien og det private, såvel som det professionelle netværk om løsninger, der kan skabe sikkerhed og trivsel for barnet eller den unge

**Hvordan laver man Signs of Safety i praksis?**

Et centralt element i Signs of Safety er processkemaet, som udfyldes af fagpersoner sammen med familien og det øvrige netværk. Skemaet fungerer som et fælles kommunikationsredskab i alle møder, der afholdes mellem fagpersoner, børn/unge og forældre.

Med udgangspunkt i den fælles dialog får man ved hjælp af skemaet sat fokus på familiens udfordringer og hvad der fungerer godt i familien. Dette anvendes til at sætte mål, der viser, at der er sket en positiv forandring for barnet eller den unge. Sidegevinsterne ved skemaet er desuden, at praktikere oplever, at de får et styrket overblik over sagen og oplever mere involvering og ansvar.

**Sådan bruges processkemaet**

* Signs of Safety er struktureret omkring processkemaet, som danner selve rammen om de møder der afholdes i Familierådgivningen i Ikast-Brande Kommune. Til møderne tages der i fællesskab stilling til følgende fire kolonner.
* Hvad er fokusering? (eksempelvis skolefravær)
* Hvad er vi bekymrede for? (konkrete eksempler og observationer af barnets adfærd)
* Hvilke undtagelser er der i forhold til bekymringen (styrker, ressourcer og sikkerhedsfaktorer)
* Hvad skal der ske? (fremtidig sikkerhed og mål)

Medarbejderen vil til hver enkelt kolonne stille en række spørgsmål til hver enkelte mødedeltager, og sagens oplysninger skrives op på en tavle, så alle på mødet har et fælles billede af familiens samlede situation. Metodens fokus på visuel tydeliggørelse bygger på, at forandring først kan skabes, når bekymringer og det, der fungerer, er tydelige for alle parter.

**Hvorfor skaber Signs of Safety en ny fælles faglighed?**

Signs of Safety tilbyder en ny fælles faglighed – både til medarbejderne i den enkelte institution, og til professionelle på tværs af institutioner, skole og forvaltningsområder, der arbejder med udsatte børn/ unge og deres familier. Metoden skaber en fælles forståelsesramme og et fælles sprog, som er konkret og tilgængeligt og sikrer, at alle professionelle i og omkring barnet arbejder i samme retning. Dette fælles sprog skaber større sammenhæng, bedre resultater og større arbejdsglæde i arbejdet med de udsatte familier.